Fa un any s'escollia i nomenava el 130è president de la Generalitat de Catalunya.
Dies després es constituïa l'executiu del Govern de la Generalitat i, en el meu cas, prenia possessió com a delegada territorial del Govern de la Generalitat a la Catalunya Central.
Així, en el darrer any he pogut veure, viure, conèixer, copsar i entendre una realitat genuïna, característica i particular del nostre país, la Catalunya Central.
Un territori format per 6 comarques, 169 municipis, més de 500.000 habitants i prop de 6.000 km 2.
Un territori plural, amb riqueses inherents i amb vocació de millora i superació permanent, on he pogut mantenir reunions de treball amb el 65% dels consistoris dels municipis de la regió central, així com amb la totalitat dels consells comarcals i consells d'alcaldes i d'alcaldesses de la Catalunya Central.
I això d'acord amb les funcions i atribucions que tinc assignades i sobre la base d'un objectiu triple.
En primer lloc, ser corretja de transmissió dels projectes i de les necessitats del territori cap al Govern, i també de les propostes del Govern vers el territori, per tal que la seva gestió sigui més eficaç i eficient.
En segon terme, intervenir i incidir en les problemàtiques plantejades, tant les d'un nivell més local, com les d'un àmbit més global, mitjançant els recursos a l'abast de la Generalitat de Catalunya.
I en darrera instància, assolir reptes conjunts, entre els representants institucionals del territori de la Catalunya Central i el Govern, per treballar tots plegats vers la cohesió de la Regió Central de Catalunya, com a element essencial per aconseguir l'equilibri territorial de Catalunya, des de l'Àrea Metropolitana i la zona costera fins a les planes interiors i la serralada del Pirineu.
En correspondència amb el Pla de Govern de la XI legislatura, des de la Catalunya Central hem pretès i treballem intensament i de manera continuada a fi d'assolir un país que en el seu conjunt esdevingui més just, amb bones pràctiques, i amb més i millor feina.
I això ho fem des dels diferents departaments del Govern de la Generalitat amb la corresponent descentralització i desconcentració de tasques, serveis i funcions, amb vocació de vertebrar un estat del benestar per a tothom i una economia al servei de les persones.
Reptes com la carretera C55, la C16, la C17 i d'altres vies de comunicació de l'àmbit, la redacció del Pla Director Urbanístic de la Mineria del Bages, l'atenció a la realitat del món agrícola i ramader, la preservació del medi, l'àmbit de salut, el transport i mobilitat a les nostres comarques, la nova seu del Govern de la Generalitat a ubicar als antics jutjats de Manresa, l'àmbit universitari, el conjunt dels serveis en l'àmbit d'ensenyament, la promoció del teixit empresarial i productiu, i tants d'altres aspectes que prenen com a referència nuclear l'atenció a les necessitats ciutadanes de la Catalunya Central, han estat i continuen essent reptes i oportunitats de millora present i futura pel nostre territori.
Així doncs, avancem decididament en fer efectius tots aquells reptes plantejats en el marc de la Catalunya Central, i ho fem amb base al treball, l'esforç, l'honradesa i la proximitat, sense deixar d'atendre a l'objectiu i anhel col·lectiu de decidir sobre el nostre propi futur.
Delegada territorial del Govern de la Generalitat a la Catalunya Central